Kabupatèn Sléman bisa dilacak ing Rijksblad no. 11 Tahun 1916 tanggal 15 Mèi 1916 kang mbagi wewengkon Kasultanan Yogyakarta sajeroning 3 Kabupatèn, yaiku: Kalasan, Bantul, lan Sulaiman (kang banjur ingaran Sléman), kang dipanggedhèni déning bupati. Sajeroning Rijksblad mau uga disebutaké yèn kabupatèn Sulaiman dumadi saka 4 dhistrik yaiku: Distrik Mlathi (dumadi saka 5 onderdhistrik lan 46 kalurahan), Distrik Klegoeng (dumadi saka 6 onderdhistrik lan 52 kalurahan), Distrik Joemeneng (dumadi saka 6 onderdhistrik lan 58 kalurahan), Distrik Godhéan (dumadi saka 8 onderdhistrik lan 55 kalurahan). Miturut Perda no.12 Taun 1998, tanggal 15 Mèi taun 1916 wusanané dikukuhaké minangka dina dadi Kabupatèn Sléman. Miturut Almanak, dina mau persis dina Senèn Kliwon, Tanggal 12 Rejeb Taun Je 1846 Wuku Wayang.